CELEX: 32021R1434
Language: lt
Date: 2021-09-02 00:00:00
Title: Komisijos įgyvendinimo reglamentas (ES) 2021/1434 2021 m. rugsėjo 2 d. kuriuo nutraukiama Tarybos įgyvendinimo reglamentų (ES) Nr. 443/2011 ir (ES) Nr. 444/2011, kuriais išplečiamas atitinkamai galutinio kompensacinio ir galutinio antidempingo muito taikymas importuojamam iš Kanados siunčiamam biodyzelinui, peržiūra

2021 9 3   
               
               
                  LT
               
               
                  Europos Sąjungos oficialusis leidinys
               
               
                  L 311/1
               
            
         KOMISIJOS ĮGYVENDINIMO REGLAMENTAS (ES) 2021/1434
         2021 m. rugsėjo 2 d.
         kuriuo nutraukiama Tarybos įgyvendinimo reglamentų (ES) Nr. 443/2011 ir (ES) Nr. 444/2011, kuriais išplečiamas atitinkamai galutinio kompensacinio ir galutinio antidempingo muito taikymas importuojamam iš Kanados siunčiamam biodyzelinui, peržiūra
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 9 straipsnio 1 dalį, ir į 2016 m. birželio 8 d. Europos Parlamento ir Tarybos reglamentą (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (2), ypač į jo 14 straipsnio 1 dalį,
         atsižvelgdama į 2021 m. liepos 29 d. Komisijos įgyvendinimo reglamentą (ES) 2021/1266, kuriuo, pagal Europos Parlamento ir Tarybos reglamento (ES) 2016/1036 11 straipsnio 2 dalį atlikus priemonių galiojimo termino peržiūrą, importuojamam Jungtinių Amerikos Valstijų kilmės biodyzelinui nustatomas galutinis antidempingo muitas (3), ir į 2021 m. liepos 29 d. Komisijos įgyvendinimo reglamentą (ES) 2021/1267, kuriuo, pagal Europos Parlamento ir Tarybos reglamento (ES) 2016/1037 18 straipsnį atlikus priemonių galiojimo termino peržiūrą, importuojamam Jungtinių Amerikos Valstijų kilmės biodyzelinui nustatomi galutiniai kompensaciniai muitai (4),
         kadangi:
         1.   PROCEDŪRA
         
         
                     (1)
                  
                  
                     Europos Komisija gavo prašymą atleisti bendrovę „Verbio Diesel Canada Corporation“ (toliau – pareiškėjas) nuo antidempingo ir kompensacinių priemonių, taikomų importuojamam iš Kanados siunčiamam biodyzelinui, deklaruojamam arba nedeklaruojamam kaip Kanados kilmės. Prašymas pateiktas 2020 m. liepos 13 d. pagal Reglamento (ES) 2016/1036 13 straipsnio 4 dalį ir Reglamento (ES) 2016/1037 23 straipsnio 6 dalį.
                  
               
                     (2)
                  
                  
                     Išnagrinėjusi prašyme pateiktus įrodymus Komisija priėjo prie išvados, kad yra pakankamai įrodymų, pagrindžiančių tyrimo inicijavimą pagal Reglamento (ES) 2016/1036 13 straipsnio 4 dalį ir pagal Reglamento (ES) 2016/1037 23 straipsnio 6 dalį siekiant nustatyti, ar pareiškėjas gali būti atleistas nuo išplėstųjų priemonių.
                  
               
                     (3)
                  
                  
                     Komisija 2020 m. gruodžio 16 d. Komisijos įgyvendinimo reglamentu (ES) 2020/2098 (5) inicijavo Tarybos įgyvendinimo reglamentų (ES) Nr. 443/2011 (6) ir (ES) Nr. 444/2011 (7) peržiūrą. Komisijos įgyvendinimo reglamentu (ES) 2020/2098 panaikinti Komisijos įgyvendinimo reglamentu (ES) 2015/1518 (8) pareiškėjo importuojamam biodyzelinui nustatyti antidempingo muitai, o muitinėms pavesta imtis reikiamų veiksmų tokiam importuojamam produktui registruoti. Suinteresuotosios šalys paragintos susisiekti su Komisija, kad galėtų dalyvauti tyrime.
                  
               
                     (4)
                  
                  
                     Visoms suinteresuotosioms šalims buvo suteikta galimybė per Komisijos įgyvendinimo reglamente (ES) 2020/2098 nustatytą terminą pateikti pastabas dėl tyrimo inicijavimo ir pateikti prašymą išklausyti dalyvaujant Komisijai ar prekybos bylas nagrinėjančiam pareigūnui arba jiems abiem. Nei pastabų, nei prašymų išklausyti nebuvo gauta.
                  
               2.   PRAŠYMO ATSIĖMIMAS IR TYRIMO NUTRAUKIMAS
         
         
                     (5)
                  
                  
                     2021 m. liepos 2 d. raštu pareiškėjas oficialiai atsiėmė 2020 m. liepos 13 d. pateiktą prašymą.
                  
               
                     (6)
                  
                  
                     Pagal Reglamento (ES) 2016/1036 9 straipsnio 1 dalį ir Reglamento (ES) 2016/1037 14 straipsnio 1 dalį tyrimas gali būti nutrauktas, jei atsiimamas prašymas ir jeigu nutraukiant tyrimą neprieštaraujama Sąjungos interesams. Atliekant tyrimą nenustatyta jokių aplinkybių, rodančių, kad šio tyrimo tęsimas atitiktų Sąjungos interesus.
                  
               
                     (7)
                  
                  
                     Todėl Komisija daro išvadą, kad peržiūros tyrimas turėtų būti nutrauktas. Todėl pareiškėjo importuojamo produkto registracija turėtų būti nutraukta, o Komisijos įgyvendinimo reglamento (ES) 2015/1518 1 straipsnio 2 dalyje ir Komisijos įgyvendinimo reglamente (ES) 2021/1266 visos šalies mastu nustatytas antidempingo muitas (172,2 EUR/t), taikomas visoms kitoms bendrovėms, šiam importuojamam produktui turėtų būti taikomas atgaline data nuo peržiūros tyrimo inicijavimo dienos.
                  
               
                     (8)
                  
                  
                     Apie tai buvo pranešta suinteresuotosioms šalims ir joms suteikta galimybė teikti pastabas. Pastabų negauta.
                  
               
                     (9)
                  
                  
                     Šiame reglamente nustatytos priemonės atitinka pagal Reglamento (ES) 2016/1036 15 straipsnio 1 dalį įsteigto komiteto, kuris nurodomas ir Reglamento (ES) 2016/1037 25 straipsnio 1 dalyje, nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Komisijos įgyvendinimo reglamentu (ES) 2020/2098 inicijuota peržiūra nutraukiama.
         
         
            2 straipsnis
            Komisijos įgyvendinimo reglamento (ES) 2015/1518 1 straipsnio 2 dalyje ir 2 straipsnyje ir Komisijos įgyvendinimo reglamente (ES) 2021/1266 nustatytas visoms kitoms bendrovėms taikomas antidempingo muitas nuo 2020 m. gruodžio 16 d. vėl pradedamas taikyti bendrovės „Verbio Diesel Canada Corporation“ importuojamam produktui.
            1 dalyje nurodytas antidempingo muitas nuo 2020 m. gruodžio 16 d. taikomas pagal Komisijos įgyvendinimo reglamento (ES) 2020/2098 3 straipsnį registruojamam importuojamam produktui.
         
         
            3 straipsnis
            Muitinėms pavedama nutraukti importuojamo produkto registraciją, nustatytą vadovaujantis Komisijos įgyvendinimo reglamento (ES) 2020/2098 3 straipsniu.
            Jeigu nenurodyta kitaip, taikomos galiojančios muitus reglamentuojančios nuostatos.
         
         
            4 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugsėjo 2 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2016 6 30, p. 21.
         
            (2)  OL L 176, 2016 6 30, p. 55.
         
            (3)  OL L 277, 2021 8 2, p. 34.
         
            (4)  OL L 277, 2021 8 2, p. 62.
         
            (5)  2020 m. gruodžio 15 d. Komisijos įgyvendinimo reglamentas (ES) 2020/2098, kuriuo inicijuojama Tarybos įgyvendinimo reglamentų (ES) Nr. 443/2011 ir (ES) Nr. 444/2011, kuriais išplečiamas atitinkamai galutinio kompensacinio ir galutinio antidempingo muito taikymas importuojamam iš Kanados siunčiamam biodyzelinui, deklaruojamam arba nedeklaruojamam kaip Kanados kilmės, peržiūra siekiant nustatyti galimybę atleisti nuo šių priemonių vieną Kanados eksportuojantį gamintoją, panaikinamas antidempingo muitas šio eksportuojančio gamintojo importuojamam produktui ir nustatoma privaloma šio eksportuojančio gamintojo importuojamo produkto registracija (OL L 425, 2020 12 16, p. 13).
         
            (6)  2011 m. gegužės 5 d. Tarybos įgyvendinimo reglamentas (ES) Nr. 443/2011, kuriuo galutinio kompensacinio muito, nustatyto Reglamentu (EB) Nr. 598/2009 importuojamam Jungtinių Amerikos Valstijų kilmės biodyzelinui, taikymas išplečiamas iš Kanados siunčiamam importuojamam biodyzelinui, deklaruotam kaip Kanados kilmės arba ne, ir galutinio kompensacinio muito, nustatyto Reglamentu (EB) Nr. 598/2009, taikymas išplečiamas importuojamiems biodyzelino mišiniams, kuriuose Jungtinių Amerikos Valstijų kilmės biodyzelinas sudaro 20 % arba mažiau masės, ir baigiamas tyrimas dėl iš Singapūro siunčiamo importuojamo biodyzelino (OL L 122, 2011 5 11, p. 1).
         
            (7)  2011 m. gegužės 5 d. Tarybos įgyvendinimo reglamentas (ES) Nr. 444/2011, kuriuo galutinio antidempingo muito, nustatyto Reglamentu (EB) Nr. 599/2009 importuojamam Jungtinių Amerikos Valstijų kilmės biodyzelinui, taikymas išplečiamas iš Kanados siunčiamam importuojamam biodyzelinui, deklaruotam kaip Kanados kilmės arba ne, galutinio antidempingo muito, nustatyto Reglamentu (EB) Nr. 599/2009, taikymas išplečiamas importuojamiems biodyzelino mišiniams, kuriuose Jungtinių Amerikos Valstijų kilmės biodyzelinas sudaro 20 % arba mažiau masės, ir baigiamas tyrimas dėl iš Singapūro siunčiamo importuojamo biodyzelino (OL L 122, 2011 5 11, p. 12).
         
            (8)  2015 m. rugsėjo 14 d. Komisijos įgyvendinimo reglamentas (ES) 2015/1518, kuriuo, pagal Tarybos reglamento (EB) Nr. 1225/2009 11 straipsnio 2 dalį atlikus priemonių galiojimo termino peržiūrą, importuojamam Jungtinių Amerikos Valstijų kilmės biodyzelinui nustatomas galutinis antidempingo muitas (OL L 239, 2015 9 15, p. 69).